钦定古今图书集成/明伦汇编/家范典/第049卷 > 春秋四传 > 《仲婴齐卒》
## 钦定古今图书集成/明伦汇编/家范典/第049卷 > 春秋四传 > 《仲婴齐卒》

《春秋》成公十有五年春王三月乙巳，仲婴齐卒。
《公羊传》“仲婴齐者何？公孙婴齐也。公孙婴齐，则曷为
谓之仲婴齐？为兄后也。为兄后，则曷为谓之仲婴齐？
为人后者，为之子也。为人后者为其子，则其称仲何？
孙以王父字为氏也。”然则婴齐孰后？后归父也。归父
使于晋而未反，何以后之？叔仲惠伯傅子赤者也。文
公死，子幼。公子遂谓叔仲惠伯曰：“君幼，如之何？愿与
子虑之。”叔仲惠伯曰：“吾子相之，老夫抱之，何幼君之
有？”公子遂知其不可与谋，退而杀叔仲惠伯，弑子赤
而立宣公。宣公死，成公幼。臧宣叔者，相也，君死不哭。
聚诸大夫而问焉，曰：“昔者叔仲惠伯之事孰为之？”诸
大夫皆杂然曰：“仲氏也。其然乎？”于是遣归父之家，然
后哭君。归父使乎晋，还自晋，至柽，闻君薨，家遣，𫮃帷
哭君成踊，反命于介。自是走之齐。鲁人徐伤归父之
无后也，于是使婴齐后之也。

《穀梁传》：“此公孙也，其曰仲何也？子由父疏之也。”
《胡传》：“婴齐者，公子遂之子，公孙归父之弟也。归父出
奔齐，鲁人徐伤其无后也，于是使婴齐后之，故书曰
‘仲婴齐’。”此可谓乱昭穆之序，失父子之亲者。以后归
父，则弟不可为兄嗣；以后襄仲，则以父字为氏，亦非
矣。

〈大全〉杜氏曰：“婴齐，襄仲子归父弟。宣十八年，逐东门氏，既而使婴齐绍其后，曰仲氏。”　何氏曰：“弟无后兄之义，为乱昭穆之序，失父子之亲，故不书仲孙，明不与子为父孙。问书仲婴齐，与叔老无异矣，何以见讥其为兄后乎？”　茅堂胡氏曰：“婴齐乃公子遂之子，当称公孙。今鲁人以之后归父，书曰‘仲’，见其以父字为氏，可谓乱”昭穆之序矣。何氏谓不言仲孙，明不与子为父孙？按：鲁自有仲孙蔑、叔孙豹，故叔彭生、叔老不言叔孙，则仲婴齐宜亦不书孙矣。　刘氏曰：“《穀梁》谓‘子由父，疏，不得称公孙，则归父何故称公孙乎’？”　庐陵李氏曰：“以仲遂生而赐氏，俾世其卿之说考之，则仲固为族，无可疑矣。故刘炫曰：‘仲遂受赐为仲氏，故’”子孙称“仲氏”是也，《穀梁说》尤失之。